b'\n_START_ARTICLE_\nQantassaurus\n_START_SECTION_\nNimi\n_START_PARAGRAPH_\nQantassaurus tarkoittaa "Qantasin liskoa". Nimi annettiin Qantas -nimisen lentoyhti\xc3\xb6n mukaan, tunnustuksena siit\xc3\xa4, ett\xc3\xa4 yhti\xc3\xb6 toimitti ty\xc3\xb6t\xc3\xa4 ja rahoitusta tukeakseen museon\xc3\xa4yttelyit\xc3\xa4 ja suorittaakseen paleontologisia kaivauksia.\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nQantassaurus oli pienikokoinen ornithopodi, joka tunnetaan vain alaleukojen ja hampaiden perusteella. Koska Qantassauruksesta ei ole l\xc3\xb6ydetty muita fossiileja, siit\xc3\xa4 ei tiedet\xc3\xa4 sen kokoa, raajojen pituuksia tai h\xc3\xa4nn\xc3\xa4n tyyppi\xc3\xa4. Valistunut veikkaus voidaan tosin tehd\xc3\xa4 muiden pienten ornithopodien yleisiin ominaisuuksiin perustuen. Muihin samankaltaisiin sukuihin tehdyn vertailun perusteella Qantassaurus oli karkeasti arvioituna noin 1,8 metri\xc3\xa4 pitk\xc3\xa4._NEWLINE_Qantassaurus oli ainutlaatuinen, koska sill\xc3\xa4 oli ep\xc3\xa4tavallisen lyhyt alaleuka. Qantassauruksella oli vain kymmenen poskihammasta. Qantassauruksen hampaita on melkein mahdoton erottaa toisen pienen, Victoriasta l\xc3\xb6ydetyn ornithopodin, Atlascopcosauruksen hampaista, vaikka sill\xc3\xa4 oli pitk\xc3\xa4 leuka, kuten muilla ornithopodeilla. Qantassauruksen hampailla on huomattu olevan yhdenn\xc3\xa4k\xc3\xb6isyyksi\xc3\xa4 my\xc3\xb6s my\xc3\xb6h\xc3\xa4isliitukaudella Argentiinassa el\xc3\xa4neen Gasparinasauran kanssa. Qantassauruksen ja Atlascopcosauruksen yl\xc3\xa4leuan hampaisiin on kehittynyt ainakin kahdeksan harjannetta, ja yksi huomattava, ensisijainen harjanne._NEWLINE_Koska Qantassauruksesta ei ole l\xc3\xb6ydetty pitki\xc3\xa4 luita, sen vuosittaisesta kasvusta ei ole tietoa. Jotkut muiden pienten, Victoriassa el\xc3\xa4neiden ornithopodilajien pitk\xc3\xa4t luut kuitenkin n\xc3\xa4ytt\xc3\xa4v\xc3\xa4t, ett\xc3\xa4 niiss\xc3\xa4 ei ole merkkej\xc3\xa4 pys\xc3\xa4htyneest\xc3\xa4 kasvusta, mik\xc3\xa4 ehdottaa ett\xc3\xa4 ne olivat aktiivisia ymp\xc3\xa4ri vuoden. Ne olivat my\xc3\xb6s luultavasti l\xc3\xa4mminverisi\xc3\xa4.\n_START_SECTION_\nK\xc3\xa4ytt\xc3\xa4ytyminen\n_START_PARAGRAPH_\nPienet ornithopodit olivat huomattavan yleisi\xc3\xa4 ja monenlaisia liitukauden Australiassa, erityisesti etel\xc3\xa4isess\xc3\xa4 Victoriassa. Ne saattoivat liikkua pieniss\xc3\xa4 laumoissa. Dinosaurusten tekemi\xc3\xa4 koloja, mahdollisesti n\xc3\xa4iden pienten ornithopodien, on l\xc3\xb6ydetty pitkin etel\xc3\xa4-Victorian rannikkoa. Ehk\xc3\xa4 Qantassaurus ja muut pienet ornithopodit viettiv\xc3\xa4t vuoden kylm\xc3\xa4t kuukaudet maan alla._NEWLINE_Qantassaurus saattoi olla nopea juoksija.\n_START_SECTION_\nFossiilil\xc3\xb6yd\xc3\xb6t\n_START_PARAGRAPH_\nKuten monet muut Australiasta l\xc3\xb6ydetyt dinosaurukset, Qantassaurus tunnetaan vain turhauttavan ep\xc3\xa4t\xc3\xa4ydellisist\xc3\xa4 j\xc3\xa4\xc3\xa4nteist\xc3\xa4. Qantassauruksen fossiileja on l\xc3\xb6ydetty Victoriasta, Australiasta. L\xc3\xb6ydettyihin j\xc3\xa4\xc3\xa4nteisiin kuuluu vain ep\xc3\xa4tavallisen lyhyit\xc3\xa4 ja matalia alaleukoja sek\xc3\xa4 kymmenen poskihammasta. Leuan palaset ovat silti tarpeeksi selvi\xc3\xa4 uuden dinosauruksen tunnustamiseen. _NEWLINE_Qantassauruksen j\xc3\xa4\xc3\xa4nteet l\xc3\xb6ydettiin Flat Rocks -nimisest\xc3\xa4 fossiilipaikasta l\xc3\xa4hell\xc3\xa4 Inverlochia, etel\xc3\xa4-Victorian rannikolla noin 150 kilometri\xc3\xa4 Melbournesta kaakkoon. Qantassauruksen holotyyppi on t\xc3\xa4ydellinen leuan luu, jossa on s\xc3\xa4ilynyt hampaita 7\xe2\x80\x9310 hampaankolossa. Viitattuihin n\xc3\xa4ytteisiin kuuluu lis\xc3\xa4ksi t\xc3\xa4ydellinen leuan luu, jossa on nelj\xc3\xa4 hammasta ja kaikki hampaankolot s\xc3\xa4ilyneet, sek\xc3\xa4 sirpaleinen leuan luu. Qantassauruksen fossiileja pidet\xc3\xa4\xc3\xa4n Melbournessa, Australiassa.\n_START_SECTION_\nLuokittelu\n_START_PARAGRAPH_\nQantassaurus on luokiteltu hypsilophodontiksi. Samalla kun Qantassauruksen on varmistettu olevan samankaltainen kuin hypsilophodontit, on sittemmin ollut spekulointia, ett\xc3\xa4 Qantassaurus ja sen kanssa samankaltaiset dinosaurukset Australiasta ja Etel\xc3\xa4mantereelta saattavat itse asiassa tarvita oman erillisen ryhm\xc3\xa4ns\xc3\xa4.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nEtel\xc3\xa4-Victoria oli varhaisliitukaudella repe\xc3\xa4m\xc3\xa4laakso, joka oli syntynyt Australian ja Etel\xc3\xa4mantereen v\xc3\xa4lille, kun n\xc3\xa4m\xc3\xa4 olivat hitaasti jakautuneet erilleen. Punoutuneet purot ja joet muodostivat laajoja tulvatasankoja. Suurien, pitkin etel\xc3\xa4-Victorian rannikkoa l\xc3\xb6ydettyjen fossiloituneiden tukkien perusteella alueen l\xc3\xa4hist\xc3\xb6ll\xc3\xa4 oli metsi\xc3\xa4, joissa kasvoi araukarioita ja podokarpuksia. My\xc3\xb6s neidonhiuspuita esiintyi. Metsien aluskasvillisuudessa oli saniaisia ja sammalia. Purojen penkereit\xc3\xa4 vuorasi kortteet ja ruo\xe2\x80\x99ot._NEWLINE_Liitukaudella Victoria sijaitsi etel\xc3\xa4isen napapiirin etel\xc3\xa4puolella. Vaikka ilmasto oli maailmanlaajuisesti tuolloin paljon l\xc3\xa4mpim\xc3\xa4mpi kuin nyky\xc3\xa4\xc3\xa4n, alueella oli \xc3\xa4\xc3\xa4rimm\xc3\xa4ist\xc3\xa4 p\xc3\xa4iv\xc3\xa4nvalon m\xc3\xa4\xc3\xa4r\xc3\xa4n vaihtelua napa-alueiden tapaan. Todiste merell\xc3\xa4 olleesta j\xc3\xa4\xc3\xa4st\xc3\xa4 ja tutkimukset kausittaisen maaper\xc3\xa4n j\xc3\xa4\xc3\xa4tymisen ja sulamisen aiheuttamista sedimenttien ep\xc3\xa4muodostumista ehdottavat, ett\xc3\xa4 ilmasto saattoi alueella olla ajoittain varsin kylm\xc3\xa4, jolloin oli j\xc3\xa4\xc3\xa4t\xc3\xa4 ja maaper\xc3\xa4 oli j\xc3\xa4\xc3\xa4ss\xc3\xa4. Keuhkokalojen ja krokotiilien l\xc3\xa4sn\xc3\xa4olo kuitenkin ehdottaa, ett\xc3\xa4 ilmasto oli yleens\xc3\xa4 leuto.\n_START_SECTION_\nRavinto\n_START_PARAGRAPH_\nQantassaurus oli kasvinsy\xc3\xb6j\xc3\xa4. Se s\xc3\xb6i pieni\xc3\xa4, matalakasvuisia kasveja, kuten saniaisia ja kortteita.\n_START_SECTION_\nMuuta\n_START_PARAGRAPH_\nQantassaurus oli osa pienten australialaisten ornithopodien momimuotoista joukkoa, joka saattoi olla osa jurakauden j\xc3\xa4lkeist\xc3\xa4, australialaista dinosaurusel\xc3\xa4imist\xc3\xb6\xc3\xa4.'